दिवचलः केळबायवाडो मयेंचें श्रीदेवी केळबायचें देवस्थान समितीन बंद केल्लें देवूळ फाल्यां (बुधवारा) जावपी नामनेच्या रेड्याचे जात्रे पयलीं (व्हडली जात्रा) उक्तें करचें. दिवचल मामलेदारान आपल्या अधिकाराचो वापर करून ह्या जात्रोत्सवांत वांटो घेवपा खातीर, देवीच्या दर्शना खातीर येवपी भावीक भक्तांच्या श्रद्धा भावनेचो मान राखचो. अशी मागणी केळबायवाडो मयें हांगाचे हरी नायक आनी शिवा नायक हांणी निवेदनां वरवीं केल्या.
 केळबायवाडो मयां आयतार 9 एप्रील दिसा सकाळीं जाल्ले जाहीर सभेंत केळबाय देवीचें देवूळ येता त्या 48 वरां भितर उक्ते कपाची मुजत देवस्थान समिती, मामलेदार आनी सरकाराक दिल्ली. ते फाटभुंयेर दिवचलच्या मामलेदाराक एक निवेदन सादर करपाचेंय थारायिल्लें. ते प्रमाण काल (सोमारा) दनपारां निवेदन सादर केलें.
 ह्या वेळार हरी नायक, शिवा नायक, परशुराम सेनेचे शैलेंद्र वेलिंगकार, बजरंग दलाचे विनायक च्यारी, राजेंद्र नायक, हरिश्चंद्र च्यारी, मयेंतलीं बायलां आनी हेरांची हाजेरी आशिल्ली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 